കൊറിയയുടെ ജോസോൺ കാലഘട്ടത്തിൽ, കൊറിയയിലെ ജാപ്പനീസ് അധിനിവേശത്തിന് ഏതാനും വർഷങ്ങൾക്കുശേഷം (1592-1598), നടക്കുന്നതായി ചിത്രീകരിച്ച പരമ്പരയുടെ ആദ്യ സീസണിൽ കിരീടാവകാശി ലീ ചാങ്ങിന്റെ ( ജു ജി-ഹൂൻ ) കഥയാണ് വിവരിക്കുന്നത്. ഒരു രാഷ്ട്രീയ അട്ടിമറിയിൽ പെട്ടുപോകുന്ന അദ്ദേഹം നിലവിലെ ചക്രവർത്തിയെയും രാജ്യത്തിന്റെ തെക്കൻ പ്രവിശ്യകളെയും ബാധിച്ച നിഗൂഢമായ ഒരു പ്ലേഗിന്റെ വ്യാപനത്തെക്കുറിച്ച് അന്വേഷിക്കാനുള്ള ഒരു ദൗത്യം ആരംഭിക്കുന്നു. ജോസോൺ രാജാവ് മരിച്ചുവെന്നും കിരീടാവകാശിയെ പുതിയ രാജാവായി കിരീടധാരണം ചെയ്യണമെന്നും അവകാശപ്പെടുന്ന ഒരു പരസ്യബോർഡിലെ അറിയിപ്പോടെയാണ് കഥ ആരംഭിക്കുന്നത്. എന്നാൽ, കൊട്ടാരത്തിനുള്ളിൽ രാജാവ് കടുത്ത രോഗിയാണെന്നും, പത്തുദിവസമായി രഹസ്യമായി ചികിത്സയിലാണ് എന്നാണ് വിവരം നൽകിയിരിക്കുന്നത്. രാജാവിനെ കാണാൻ കിരീടാവകാശിയെ അടക്കം ആരെയും അനുവദിക്കുന്നില്ല. രാത്രിയിൽ, കിരീടാവകാശി തന്റെ പിതാവിനെ കാണാൻ ഒളിച്ചുകടക്കുന്നു, പക്ഷേ, പിതാവിനുപകരം, ഒരു വികൃതജന്തുവിന്റെ കറുത്ത നിഴൽരൂപം ആണ് അദ്ദേഹത്തിന് കാണാൻ കഴിയുന്നത്. ഫിസിഷ്യൻ സിയോ-ബി ( ബേ ഡൂ-നാ ), നിഗൂഢനായ യോങ്-ഷിൻ ( കിം സുങ്-ക്യു ), അംഗരക്ഷകൻ മൂ-യംഗ് ( കിം സാങ്-ഹോ ) എന്നിവരോടൊപ്പം ലീ-ചാങ് രാജകുമാരൻ തലസ്ഥാനമായ ഹന്യാങിലേക്ക് (ഇന്നത്തെ സിയോൾ ) പ്ലേഗ് ബാധ പരക്കുന്നത് തടയാനും, സിംഹാസനത്തിൽ നിന്ന് തന്നെ സ്ഥാനഭ്രഷ്ടനാകാൻ മന്ത്രി ചോ ഹക്-ജു ( റ്യു സിയൂങ്-റയോംഗ് ) നടത്തുന്ന നീക്കങ്ങൾ നേരിടാനും നിർബന്ധിതനാവുന്നു.